'એક કામ કર.' સુભાષે એને હુકમ કર્યો. 'કાલે સવારે ભૂલ્યા વગર ફોન કરીને પ્રશાંત અને પરિધિને અહીં બોલાવી લે. એ બંને સતત આંખ સામે દેખાતા રહેશે તો ડોસાને યાદ રહેશે કે મોટી દીકરીનાં સંતાનો પણ ઉંમરલાયક થઇ ચૂક્યાં છે. દીકરી- જમાઇના માથે એમનાં લગ્નની જવાબદારી ઝળૂંબી રહી છે એનો એમને ખ્યાલ આવવો જોઇએ. એ બંને ડફોળ જો શાહીબાગમાં જ પડ્યાં રહેશે તો લોચો થશે. આંખથી દૂર હોય એ ડોસાના હૈયાથી પણ દૂર રહી જશે તો વિલમાં એમનો ઉલ્લેખ પણ નહીં આવે.' એણે શાલિનીના ખભે હાથ મૂક્યો. 'બધાં કામ પડતાં મૂકીને સવારમાં ફોન કરીને એમને બોલાવી લે.'